**ກອງປະຊຸມ ປຶກສາຫາລື ການກະກຽມສະຫຼຸບຜົນງານ ແລະ ການສ້າງແຜນຍຸດທະສາດແຫ່ງຊາດ**

**ດ້ານການຫຼຸດຜ່ອນຄວາມທຸກຍາກ ປີ 2021-2030 ຢູ່ 2 ແຂວງພາກເໜືອ**

ໃນລະຫວ່າງວັນທີ 22-23 ກຸມພາ 2021 ທ່ານ ຈິດ ທະວີໃສ, ຜູ້ອໍານວຍການ ທລຍ ພ້ອມດ້ວຍຄະນະ ແລະ **ທ່ານ ສົມຫວັງ ພິມມາສອນ ຮອງຫົວໜ້າຫ້ອງການ, ພ້ອມດ້ວຍຄະນະພະແນກຈາກ**ກົມກວດກາ, ກົມແຜນການ ແລະ ການເງິນ, ກົມພັດທະນາຊົນນະບົດ ແລະ ສະຫະກອນ **ກະຊວງກະສິກໍາ ແລະ ປ່າໄມ້, ມີຫົວໜ້າຂະແໜງພັດທະນາຊົນນະບົດ ແລະ ສະຫະກອນ** ພະແນກກະສິກໍາ ແລະ ປ່າໄມ້ແຂວງ ເຂົ້າຮ່ວມກອງປະຊຸມປຶກສາຫາລື ກະກຽມສະຫຼຸບຜົນງານ ການຈັດຕັ້ງປະຕິບັດວຽກງານ ທລຍ ຢູ່ແຂວງຫຼວງພະບາງໄລຍະ 8 ປີ ແລະ ແຂວງຫຼວງນໍ້າທາ ໄລຍະ 12 ປີ ໃຫ້ອົງການປົກຄອງທ້ອງຖິ່ນເປັນຜູ້ຄຸ້ມຄອງ ແລະ ປົກປັກຮັກສາ ພ້ອມທັງສ້າງແຜນລະດົມທຶນ ແຕ່ປີ 2021-2030 ຂອງທັງສອງແຂວງ ໂດຍໄດ້ປຶກສາຫາລືກ່ຽວກັບການຄຸ້ມຄອງ ແລະ ປົກປັກຮັກສາໂຄງການທີ່ ທລຍ ໄດ້ໃຫ້ການສະໜັບສະໜູນໃນໄລຍະຜ່ານມາ ແລະ ການສືບຕໍ່ສ້າງແຜນຍຸດທະສາດແຫ່ງຊາດ ດ້ານການຫຼຸດຜ່ອນຄວາມທຸກຍາກ ເພື່ອລະດົມທຶນໃນຕໍ່ໜ້າ. ກອງປະຊຸມ ໄດ້ໃຫ້ກຽດ ເປັນປະທານໂດຍ ທ່ານ ຫົວໜ້າພະແນກກະສິກໍາ ແລະ ປ່າໄມ້ຂອງແຕ່ລະແຂວງ ໃນນັ້ນ ຍັງມີຄະນະພະແນກຂອງແຕ່ລະແຂວງເຂົ້າຮ່ວມຕຶ່ມອີກ.

ຈຸດປະສົງຂອງກອງປະຊຸມ ແມ່ນເພື່ອປຶກສາຫາລື ກ່ຽວກັບຂັ້ນຕອນການກະກຽມສະຫຼຸບ ລາຍງານການຈັດຕັ້ງປະຕິບັດແຜນຍຸດທະສາດແຫ່ງຊາດ ເພື່ອການເຕີບໂຕ ແລະ ລຶບລ້າງຄວາມທຸກຍາກແຫ່ງຊາດ (NGPES) ໃນປີ 2000-2020, ຜົນງານ ການຈັດຕັ້ງປະຕິບັດໂຄງການ ທລຍ ໃນໄລຍະຜ່ານມາຢູ່ ສອງແຂວງດັ່ງກ່າວ.

ໃນກອງປະຊຸມ ທ່ານ ຈິດ ທະວີໃສ ຜູ້ອຳນວຍການກອງທຶນຫຼຸດຜ່ອນຄວາມທຸກຍາກ ໄດ້ສະເໜີຈຸດປະສົງຂອງການຈັດຕັ້ງປະຕິບັດແຜນຍຸດທະສາດ ເພື່ອການເຕີບໂຕ ແລະ ລຶບລ້າງຄວາມທຸກຍາກແຫ່ງຊາດ (NGEPES) ແລະ ການສະຫຼຸບຜົນງານຂອງແຕ່ລະແຂວງໃນໄລຍະຜ່ານມາ, ສະເໜີໃຫ້ອົງການປົກຄອງຂັ້ນທ້ອງຖິ່ນໃຫ້ການສືບຕໍ່ປົກປັກຮັກສາ ແລະ ຄຸ້ມຄອງໂຄງການ ທີ່ ທລຍ ໄດ້ໃຫ້ການຊ່ວຍເຫຼືອຜ່ານມາ, ລວມທັງປຶກສາຫາລື ຂໍທິດຊີ້ນໍາ ກ່ຽວກັບການສືບຕໍ່ສ້າງແຜນຍຸດທະສາດແຫ່ງຊາດ ເພືອນໍາໃຊ້ເຂົ້າໃນການລະດົມທຶນ ແຕ່ປີ 2021-2030 ຈາກການນໍາແຂວງ ທີ່ສັງກັດໃນຄະນະສະພາບໍລິຫານ ກໍຄືຜູ້ຊີ້ນໍາວຽກງານກອງທຶນລຸດຜ່ອນຄວາມທຸກຍາກຂັ້ນແຂວງຕຶ່ມ;

ຈາກນັ້ນ ທ່ານຫົວໜ້າພະແນກກະສິກໍາ ແລະ ປ່າໄມ້ຂອງແຕ່ລະແຂວງ ກໍໄດ້ລາຍງານໂດຍຫຍໍ້ ກ່ຽວກັບແຜນພັດທະນາເສດ ຖະກິດ-ສັງຄົມຂອງແຂວງ ເພື່ອໃຫ້ຜູ້ເຂົ້າຮ່ວມໄດ້ຮັບຮູ້, ເຂົ້າໃຈສະພາບເສດຖະກິດສັງຄົມ ແລະ ແຜນພັດທະນາລຶບລ້າງຄວາມ ທຸກຍາກ ຕາມດຳລັດ 348/ລບ, ການຈັດລຽງລຳດັບຄວາມຕ້ອງການຂອງການພັດທະນາ ທີ່ເລັງໃສ່ການສົ່ງເສີມການປັບປຸງຊີວິດການເປັນຢູ່ຂອງປະຊາຊົນບົນດາເຜົ່າໃນຂົງເຂດ ແລະ ການພັດທະນາບັນດາເມືອງທຸກຍາກ ພາຍໃນແຂວງຂອງຕົນ, ນອກຈາກນີ້ ແຕ່ລະແຂວງ ຍັງໄດ້ໃຫ້ຄວາມກະຈ່າງແຈ້ງລົງເລິກການພັດທະນາບັນດາຈຸດສຸມບູລິມະສິດ ເລັ່ງໃສ່ແກ້ໄຂຄວາມທຸກຍາກຂອງລັດຖະບານ ໃນການເຂົ້າເຖິງໂຄງລ່າງພື້ນຖານຂອງປະຊາຊົນໃນຊົນນະບົດ,​ແບບແຜນວິທີການທໍາມາຫາກິນ ແລະ ການສ້າງລາຍຮັບ ເພື່ອເຮັດໃຫ້ຊ່ອງຫວ່າງໄລຍະຄວາມແຕກໂຕນລະຫວ່າງຕົວເມືອງ ແລະ ຊົນະບົດຍັບເຂົ້າຫາກັນ.

ພາຍຫຼັງໄດ້ຮັບຟັງການລາຍງານແລ້ວ ກອງປະຊຸມໄດ້ປືກສາຫາລືກັນຫຼາຍດ້ານ ກ່ຽວກັບຂະບວນການ ຂັ້ນຕອນການລາຍງານຜົນໄດ້ຮັບໃນໄລຍະຜ່ານມາ ດ້ານວຽກງານກອງທຶນຫຼຸດຜ່ອນຄວາມທຸກຍາກ ຂອງແຕ່ລະແຂວງ, ຂະບວນການຄຸ້ມຄອງນຳໃຊ້ໂຄງການ, ການສືບຕໍ່ປົກປັກຮັກສາ ຈາກຫ້ອງການກ່ຽວຂ້ອງຕ່າງໆ ໂດຍເນັ້ນໝັກໃສ່ຄວາມຍືນຍົງຂອງໂຄງການ ແລະ ການນຳໃຊ້ໂຄງການຂອງຊຸມຊົນໄລຍະຍາວ. ພ້ອມດຽວກັນນີ້ ຍັງໄດ້ປືກສາຫາລືກັນ ເຖິງທິດທາງແຜນການ ໃນການລະດົມທຶນໃນຕໍ່ໜ້າ ເພື່ອສຶບຕໍ່ແກ້ໄຂຄວາມທຸກຍາກ ໂດຍອີງຕາມດຳລັດເລກທີ 348/ລບ ແລະ ຜັນຂະຫຍາຍເຂົ້າໃນການປະຕິບັດແຜນຍຸດທະສາດພັດ ທະນາຊົນນະບົດ ແລະ ລຶບລ້າງຄວາມທຸກຍາກແຫ່ງຊາດຢູ່ພາຍໃນແຂວງຂອງຕົນ. ສຸດທ້າຍຜູ້ເຂົ້າຮ່ວມກອງປະຊຸມກໍໄດ້ມີຂໍ້ສະຫຼຸບ ແລະ ຕົກລົງເປັນເອກະພາບດັ່ງນີ້:

* ໃຫ້ມີການຍ້ອງຍໍສັນລະເສີນຜົນງານນັບແຕ່ໂຄງການ ທລຍ ໃຫ້ການສະໜັບສະໜູນ ໃຫ້ອໍານາດປົກຄອງບ້ານ, ຂະແໜງ ການທີ່ກຽວຂ້ອງ ແລະ ບຸກຄົນທີ່ດີເດັ່ນ, ຜູ້ໃຫ້ທຶນທີ່ປະກອບສ່ວນເຂົ້າໃນວຽກງານກອງທຶນຫຼຸດຜ່ອນຄວາມທຸກຍາກ;
* ສືບຕໍ່ສ້າງແຜນລະດົມທຶນພັດທະນາເສດຖະກິດ-ສັງຄົມຂອງແຕ່ລະແຂວງ ໃນໄລຍະ ປີ 2021-2030 ຂຽນບົດສະ ເໜີໂຄງການ ເພື່ອສືບຕໍ່ນໍາສະເໜີຕໍ່ລັດຖະບານ ແລະ ອົງການຜູ້ໃຫ້ທຶນສາກົນ;
* ລະດົມທຶນຈາກພາກສ່ວນເອກະຊົນພາຍໃນແຂວງ ເພື່ອສືບຕໍ່ຂະບວນການແຂ່ງຂັນ ຮັກຊາດ ແລະ ພັດທະນາ;
* ລະດົມເຫື່ອແຮງ ແລະ ແນວຄວາມຄິດຂອງພະນັກງານ ເພື່ອສົ່ງເສີມຄວາມຮູ້, ຄວາມສາມາດໃຫ້ປະຊາຊົນບັນດາ ເຜົ່າມີລະດັບດີຂຶ້ນ, ມີການພັດທະນາແບບເຄິ່ງວິທະຍາສາດ ແລະ ທໍາມະຊາດແບບຖືກຕ້ອງ;
* ສ້າງຊຸມຊົນທີ່ມີທ່າແຮງດ້ານການພັດທະນາຈາກກຸ່ມການຜະລິດ ກາຍເປັນສະຫະກອນ ເພື່ອຍາດແຍ່ງການເຂົ້າເຖິງແຫຼ່ງທຶນ ເຊັ່ນ:​ ທະນາຄານນະໂຍບາຍ,​ ທະນາຄານສົ່ງເສີມກະສິກໍາອຶ່ນໆ....

ພາຍຫຼັງໄດ້ສໍາເລັດກອງປະຊຸມກະກຽມສະຫຼຸບຜົນງານ ທລຍ ຂອງແຕ່ລະແຂວງ ຄະນະຜູ້ແທນໄດ້ເຂົ້າພົບລາຍງານການນໍາໃນແຕ່ລະແຂວງເປັນຕົ້ນ ທ່ານ ຮອງເຈົ້າແຂວງ, ຊຶ່ງເຫັນວ່າ ການນໍາແຕ່ລະແຂວງ ມີຄໍາເຫັນຊີ້ນໍາເປັນສຽງດຽວກັນຄື:

1. ບໍ່ເຫັນດີໃຫ້ຖອນໂຄງການ ທລຍ ອອກຈາກແຂວງຂອງຕົນໃນໄລຍະນີ້ເທື່ອ ແລະ ຍັງຂໍໃຫ້ລັດຖະບານ ຈັດຫາຫາແຫຼ່ງທຶນມາສະໜັບສະໜູນ ທລຍ ເພາະເປັນໂຄງການທີ່ສາມາດເຂົ້າເຖິງຊຸມຊົນຜູ້ທຸກຍາກ ແລະ ມີປະສິດທິຜົນໃນການແກ້ໄຂຄວາມ   
ທຸກຍາກໄດ້ດີພໍສົມຄວນ;

2. ການນໍາແຕ່ລະແຂວງ ຈະເຊີນພະແນກການທີ່ກ່ຽວຂ້ອງຂັ້ນແຂວງ ເພື່ອມາຮ່ວມມືກັນເຮັດບົດສະຫຼຸບລາຍງານຜົນຂອງການຈັດຕັ້ງປະຕິບັດວຽກງານ ທລຍ ໃນໄລຍະຫຼາຍປີຜ່ານມາ, ຫຼັງຈາກນັ້ນ ກໍ່ຈະສືບຕໍ່ສ້າງແຜນຍຸດທະສາດ ເພື່ອສະເໜີຄວາມຕ້ອງການ ແລະ ງົບປະມານຂອງແຕ່ລະຂະແໜງການ ແຕ່ປີ 2021-2030;

3. ເຫັນດີ ໃຫ້ຈັດກອງປະຊຸມສະພາບໍລິຫານ ທລຍ ຫຼື ຈັດກອງປະຊຸມໂຕະມົນຮ່ວມກັບທຸກຂະແໜງການທີ່ກຽວຂ້ອງ ແລະ ຜູ້ໃຫ້ທຶນ ກໍຄືການເງິນສາກົນ ເພື່ອປຶກສາຫາລືການສະໜອງທຶນ ໃຫ້ໂຄງການ ທລຍ ໄດ້ສືບຕໍ່ໂຄງການ ຈົນກວ່າປະຊາຊົນທີ່ທຸກຍາກ ເຂດຫ່າງໄກສອກຫຼີກຫຼຸດພົ້ນອອກຈາກຄວາມທຸກຍາກ ຕາມແຜນຍຸດທະສາດຂອງລັດຖະບານວາງອອກ.